[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 2.7.2008

KOM(2008) 421 endelig

MEDDELELSE FRA KOMMISSIONEN TIL EUROPA-PARLAMENTET OG RÅDET

Solidaritet og forandringer: Den Europæiske Fond for Tilpasning til Globaliseringen 2007 - Tilbageblik og fremtidsudsigter

MEDDELELSE FRA KOMMISSIONEN TIL EUROPA-PARLAMENTET OG RÅDET

Solidaritet og forandringer:Den Europæiske Fond for Tilpasning til Globaliseringen 2007 [1] - Tilbageblik og fremtidsudsigter

Første år med Globaliseringsfonden

Et af hovedemnerne for den nye sociale dagsorden[2] er at finde et fleksibelt og solidt modsvar til de forandringer, som globaliseringen fører med sig. En del af svaret består i at vise solidaritet over for dem, der er ramt af globaliseringens negative effekter. Den Europæiske Fond for Tilpasning til Globaliseringen ("Globaliseringsfonden" eller "EGF") blev netop oprettet med et solidaritetsmål for øje, nemlig det solidaritetsmål at hjælpe arbejdstagere, som mister deres arbejde som følge af globaliseringen, med hurtigt at finde et nyt job. Efter vedtagelsen af Europa-Parlamentets og Rådets forordning (EF) nr. 1927/2006 den 20. december 2006 begyndte Globaliseringsfonden sit virke pr. 1. januar 2007.

I meddelelsen ser Kommissionen tilbage på Globaliseringsfondens arbejde det første år og fremsætter forslag til, hvordan fonden kan forbedre sig både på kort og på længere sigt.

Hjælp til arbejdstagere, der må tilpasse sig forandringerne

Globaliseringsfonden modtog i 2007 ti ansøgninger med en samlet målgruppe på 11 339 arbejdstagere. Kommissionen godkendte fire ansøgninger inden udgangen af 2007, efter at EU-budgetmyndigheden havde stillet de nødvendige midler til rådighed, yderligere fem var under behandling, og en blev trukket tilbage (for at blive genindsendt i begyndelsen af 2008 efter visse ændringer af teknisk karakter). Globaliseringsfonden udbetalte 18,6 mio. EUR i støtte, svarende til 3,7 % af det beløb, der maksimalt kan tildeles i henhold til den interinstitutionelle aftale mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[3]. Midlerne anvendtes til aktive arbejdsmarkedsforanstaltninger til fordel for de 5 113 berørte arbejdstagere. Nærmere oplysninger for året 2007, for så vidt angår ansøgninger, afgørelser og finansierede foranstaltninger, kan findes i bilaget til denne rapport.

Det årlige maksimumbeløb på 500 mio. EUR er ikke et udgiftsmål. Det opføres derimod på budgetreserven og gør det muligt at tilvejebringe passende finansiering, såfremt omfattende omstruktureringer et givet år nødvendiggør det. De forpligtelsesbevillinger, der er nødvendige for hver intervention, frigøres, ved at midlerne overføres til budgetposten for Globaliseringsfonden, efter at Kommissionen har fremsat forslag derom, og budgetmyndigheden har godkendt forslaget.

Imidlertid har udbetalingerne være begrænsede. Der er forskellige grunde hertil. Det skyldes til dels det gunstige økonomiske klima i 2007. Det er naturligt, at medlemsstaterne ikke har søgt om støtte i en periode, hvor arbejdsmarkederne har fungeret godt. Men de begrænsede udbetalinger kan også skyldes, at medlemsstaterne er usikre på, om de er støtteberettigede. Selv om Globaliseringsfonden har mulighed for at intervenere, så snart der sker afskedigelser, har medlemsstaterne været tilbageholdende med at ansøge fonden om støtte allerede fra arbejdsløshedskrisens første dag, på grund af usikkerhed om, hvorvidt deres ansøgning ville blive godkendt.

Der er således plads til bedre udnyttelse af Globaliseringsfonden.

Bedre udnyttelse af Globaliseringsfonden

Følgende tiltag kan straks sættes i værk for at forbedre udnyttelsen af Globaliseringsfonden:

- Forenkling af procedurer: Kommissionen agter at forenkle sine procedurer, så den bliver i stand til hurtigt og utvetydigt at oplyse medlemsstaterne om deres ansøgningers støtteberettigelse[4]. Den vil også udsende oplysninger om tidligere interventioner, som er blevet gennemført med større eller mindre succes, for at hjælpe medlemsstaterne med at vurdere de kriterier, EU-institutionerne anvender, når de træffer deres afgørelser. Kommissionen vil undersøge, hvordan den kan fremskynde behandlingen af ansøgninger, strømline sine interne procedurer og samtidig bevare høj kvalitet i analysearbejdet.

- Fremme af udveksling af erfaring og god praksis : herunder de metoder, der er blevet afprøvet indgående gennem ESF og navnlig gennem fællesskabsinitiativet Equal. Dette kan nedbringe de forsinkelser, der opstår i medlemsstaterne, mens de udtænker, hvilke foranstaltninger der skal iværksættes i tilfælde af masseafskedigelser. Et prisværdigt eksempel stammer fra Portugal, hvor der ved en ministeriel beslutning er blevet vedtaget et sæt foranstaltninger, der kan iværksættes med kort varsel i typiske globaliseringsfondssager.

- Øget informationsindsats : for at gøre Globaliseringsfonden mere synlig.

Et blik ud i fremtiden – tilpasning af forordningen om Globaliseringsfonden

Med henblik på at styrke Globaliseringsfondens betydning for jobskabelse og tilbud om uddannelse og andre muligheder for de europæiske arbejdstagere er Kommissionen på baggrund af de indhøstede erfaringer i færd med at undersøge, hvordan fonden kan ændres inden for det eksisterende budget, så midlerne kan udnyttes bedre.

I henhold til artikel 20 i forordningen om Globaliseringsfonden kan Kommissionen på grundlag af den første årsrapport forelægge Europa-Parlamentet og Rådet et forslag om revision af forordningen.

Afskedigelser, der ikke direkte skyldes ændringer i handelsmønstrene

Globaliseringsfonden koncentrerer sig om afskedigelser, der er forårsaget af større strukturelle ændringer i verdens handelsmønstre. Globaliseringen kan også give sig udslag i andre former for strukturelle ændringer. Sådanne ændringer omfatter større fremskridt inden for produktions- og produktteknologi, ændringer i tilrettelæggelsen af produktionen (f.eks. outsourcing) samt adgang til og priser på råmaterialer og andre input. Dette illustreres tydeligt af den seneste tids stigende oliepriser og konsekvenserne heraf for sektorer, hvor brændstofinputtet er en betydelig omkostningsfaktor. Sådanne store og pludselige forandringer kan føre til afskedigelser, som ikke er omfattet af den eksisterende forordning. Kommissionen vil se nærmere på disse følger af globaliseringen for at undersøge, om de kan udløse støtte fra Globaliseringsfonden.

Udvidelse af Globaliseringsfondens anvendelsesområde til at dække afskedigelser i mindre skala

Det generelle krav om mindst 1 000 afskedigelser kunne nedsættes for at give medlemsstaterne større fleksibilitet til at indgive ansøgninger for bl.a. små og mellemstore virksomheder og isolerede arbejdsmarkeder[5]. Kommissionen er i færd med at undersøge, hvordan en nedsættelse af den nævnte tærskel vil påvirke antallet af støtteberettigede personer og budgettet. Et alternativ til at nedsætte den eksisterende tærskel kunne være ikke blot at medregne afskedigelser hos hovedvirksomhedens leverandører eller hos producenter i efterfølgende produktionsled, men også at medregne andre afskedigelser i andre virksomheder i det berørte geografiske område.

Forlængelse af globaliseringsfondsstøttens varighed

Ikke alle arbejdstagere, som mister jobbet, finder beskæftigelse i løbet af den periode, hvor der kan ydes støtte fra Globaliseringsfonden, og der er derfor behov for mere langfristet støtte. Det kunne overvejes at forlænge den maksimale periode for tildeling af støtte fra Globaliseringsfonden ud over de tolv måneder, der er fastsat i den gældende forordning. Andre muligheder såsom at bruge Globaliseringsfonden til at fremme arbejdstagernes mobilitet mellem medlemsstaterne undersøges også. Endvidere kunne det overvejes at afsætte et begrænset beløb fra fonden til analyser og prognoser vedrørende ændringer som følge af globaliseringen.

Konklusioner

Kommissionen opfordrer Europa-Parlamentet og Rådet til at mærke sig den positive effekt af Globaliseringsfondens virke i løbet af dens første år som operationel. Kommissionen agter at forenkle procedurerne, fremme udveksling af god praksis og intensivere indsatsen for at øge bevidstheden om Globaliseringsfonden. Den vil undersøge mulighederne for at ændre forordningen og fremsætter forslag i dette øjemed, inden den forelægger sin næste rapport.

BILAG

1. Ansøgninger modtaget i 2007

Tabel 1: Ansøgninger modtaget i 2007

Af de ti ansøgninger, Globaliseringsfonden modtog i 2007, blev fire godkendt inden årets udgang, fem var endnu under behandling, og en var blevet trukket tilbage (for at blive genindsendt i begyndelsen af 2008 efter visse ændringer af teknisk karakter).

I 2007 blev ingen ansøgninger afvist som uberettigede eller på grund af utilstrækkelige tildelinger.

Yderligere oplysninger om samtlige ansøgninger kan findes på Kommissionens websted:

http://ec.europa.eu/employment_social/egf/applications07_en.html

Ansøgninger til Globaliseringsfonden i 2007 pr. medlemsstat

Syv medlemsstater ansøgte om støtte fra Globaliseringsfonden. Bl.a. søgte Italien om støtte til tre tekstilsektorer i tre forskellige regioner, og Frankrig søgte om støtte til to uafhængige masseafskedigelser. Ansøgningen fra Spanien blev trukket tilbage og er siden blevet genindsendt i 2008.

Ansøgninger til Globaliseringsfonden i 2007 efter det ansøgte beløbs størrelse

Det er op til den ansøgende medlemsstat at afgøre, hvor stort et støttebeløb man ønsker at ansøge om, og det afhænger bl.a. af omfanget af de afskedigelser, der danner baggrund for ansøgningen. Der er intet anbefalet beløb og heller intet beløbsmaksimum. Beløbene rangerer fra 681 207 EUR i ansøgningen fra Malta (EGF/2007/008) til 14 660 750 EUR i ansøgningen fra Italien vedrørende tekstilsektoren i Lombardiet (EGF/2007/007).

Ansøgninger til Globaliseringsfonden i 2007 efter antal arbejdsmodtagere i målgruppen

Selvom det primært er sigtet med Globaliseringsfonden at yde støtte i tilfælde af masseafskedigelser, kan medlemsstaterne også søge om støtte, når det drejer sig om små arbejdsmarkeder, eller under særlige omstændigheder. Desuden kan medlemsstaterne vælge at koncentrere støtten på et udvalg af de afskedigede arbejdstagere, såfremt disse anses for at have særligt vanskeligt ved at finde ny beskæftigelse. Mens de fleste ansøgninger (5 ud af 9) vedrørte mere end 1 000 arbejdstagere, var der to, der vedrørte "små arbejdsmarkeder" og et mindre antal arbejdstagere, og hvad angår de to støttetildelinger til Frankrig (EGF/2007/001 and EGF/2007/002), stilede medlemsstaten specifikt støtten mod en delgruppe af de berørte arbejdstagere, hvis arbejdsgiver var gået konkurs.

Ansøgninger til Globaliseringsfonden i 2007 efter det ansøgte beløbs størrelse pr. arbejdstager (i EUR)

Det er op til den ansøgende medlemsstat selv at bestemme indholdet af den individualiserede pakke, som den vil tilbyde de berørte arbejdstagere. Det beløb, der ansøges om pr. berørt arbejdstager, kan således variere alt efter afskedigelsernes omfang, arbejdsmarkedssituationen i den berørte region, de berørte arbejdstageres individuelle situation eller endog mere generelt omkostningsstrukturerne i den berørte medlemsstat eller region. I praksis har beløbene pr. arbejdstager i ansøgningerne varieret kraftigt, fra 1 000 EUR i Maltas tilfælde (EGF/2007/008) til over 11 000 EUR i Italiens tilfælde angående tekstilsektoren på Sardinien. Generelt ser det ud til, at behovet for støtte pr. arbejdstager er større i regioner eller sektorer, hvor arbejdstagerne står over for særlige arbejdsmarkedsproblemer, eller hvor omkostningerne er højere end EU-gennemsnittet.

Ansøgninger til Globaliseringsfonden i 2007 efter interventionskriterier

Globaliseringsfonden anerkender ansøgninger, der overholder et af de tre kriterier i artikel 2 i forordning (EF) nr. 1927/2006. En ansøgning kan indgives, når gennemgribende strukturelle ændringer i verdens handelsmønstre afstedkommer alvorlige økonomiske forstyrrelser, navnlig en betydelig stigning i importen til EU, et hurtigt tab af markedsandele for EU i en given sektor eller udflytning af økonomiske aktiviteter til tredjelande, med følgende konsekvenser:

a) mindst 1 000 afskedigelser i løbet af en firemåneders periode i en virksomhed i en medlemsstat, inklusive afskedigelser hos leverandører eller hos producenter i efterfølgende produktionsled, eller

b) mindst 1 000 afskedigelser i løbet af en nimåneders periode, særlig i små og mellemstore virksomheder i en NACE 2-sektor i en eller to sammenhængende regioner på NUTS II-niveau.

Tre af de modtagne ansøgninger i 2007 henviste til kriterierne i artikel 2, litra a). Fire andre henviste til kriterierne i artikel 2, litra b).

Når det tages i betragtning, at nogle af arbejdsmarkederne i EU er ganske små, og at der kan forekomme særlige omstændigheder, kan Globaliseringsfonden desuden yde støtte:

c) på små arbejdsmarkeder eller under særlige omstændigheder, der er behørigt begrundet af medlemsstaten, selv om de betingelser, der er fastsat i litra a) og b), ikke fuldt ud er opfyldt, når afskedigelserne har en alvorlig indvirkning på beskæftigelsen og den lokale økonomi.

To af de modtagne ansøgninger i 2007 henviste til kriterierne i artikel 2, litra c).

2. Støtte bevilget i 2007

Efter at budgetmyndigheden havde stillet de nødvendige midler til rådighed, besluttede Kommissionen at tildele økonomisk støtte over Globaliseringsfonden i følgende tilfælde:

Tabel 2: Støtte bevilget af Kommissionen i 2007

EGF/2007/002 | Frankrig | Leverandører til Renault | 1 258 030 | 2007/726/EF af 23.10.2007 EUT L 294 af 13.11.2007, s. 21) | K(2007) 6149 af 4.12.2007 |

EGF/2007/003 | Tyskland | BenQ | 12 766 150 | 2008/30/EF af 18.12.2007 EUT L 6 af 10.1.2008, s. 9) | K(2007) 6747 af 18.12.2007 |

EGF/2007/004 | Finland | Perlos | 2 028 538 | 2008/30/EF af 18.12.2007 EUT L 6 af 10.1.2008, s. 9) | K(2007) 6742 af 18.12.2007 |

I alt | 18 610 968 |

Budgetmyndigheden hverken afviste eller ændrede nogen af de forslag, Kommissionen forelagde den om støtte fra Globaliseringsfonden.

3. Finansierede foranstaltninger

I henhold til forordningen om Globaliseringsfonden kan fonden kun yde økonomisk støtte til aktive arbejdsmarkedsforanstaltninger, der indgår i en samordnet pakke af individualiserede tilbud, som tager sigte på at reintegrere ledige arbejdstagere på arbejdsmarkedet. Derudover kan Globaliseringsfonden yde støtte til medlemsstaternes tekniske støtteaktiviteter i forbindelse med forberedelser, forvaltning, informations- og pr-virksomhed samt kontrol af midlerne.

De skønnede omkostninger ved de foreslåede foranstaltninger i de fire globaliseringsfondsinterventioner bevilget i 2007 og ved de dertil knyttede tekniske støtteaktiviteter fordeler sig, som det fremgår af nedenstående.

Tabel 3: Udgifter til særlige arbejdsmarkedspolitiske foranstaltninger

Eurostats klassifikation af arbejdsmarkedspolitiske foranstaltninger | Beløb fra EGF (i EUR) | % af samlede betalinger |

Arbejdsmarkedspolitiske tjenester |

1 | Hjælp til jobsøgning |

1.1.2 | Individuel sagsbehandling | 306 623 | 1,6 % |

Arbejdspolitiske foranstaltninger |

2 | Uddannelse og efteruddannelse på arbejdsmarkedet |

2.1 | Uddannelse varetaget af uddannelsesinstitutioner | 2 715 632 | 14,6 % |

Tilskud til uddannelse eller jobsøgning | 13 476 688 | 72,4 % |

4 | Beskæftigelsesincitamenter |

4.1 | Ansættelsesincitamenter | 821 050 | 4,4 % |

4.2 | Incitamenter til opretholdelse af beskæftigelsen | 325 000 | 1,7 % |

7 | Incitamenter til start af egen virksomhed | 326 475 | 1,8 % |

Teknisk støtte (artikel 3 i forordning 1927/2006) | 639 500 | 3,4 % |

I alt | 18 610 968 | 100 % |

Foranstaltninger, som ikke er medtaget på ovenstående skema, indgik ikke i de fire ansøgninger fra medlemsstaterne, der blev godkendt og fik tildelt støtte fra Globaliseringsfonden i 2007.

4. Profil af de arbejdstagere, der modtager støtte fra Globaliseringsfonden

I alt har 5 113 arbejdstagere modtaget støtte fra Globaliseringsfonden ved de fire tildelinger, der er bevilget i 2007. Disse arbejdstagere fordeler sig over et udsnit af regioner i Frankrig, Tyskland og Finland.

Tabel 4: Profil af de arbejdstagere, der modtog støtte fra Globaliseringsfonden i 2007

heraf kvinder: | 41 | 155 | 797 | 302 | 1 295 |

% | 15 % | 25 % | 24 % | 33 % | 25 % |

heraf ikke-EU-borgere: | 0 | 5 | 91 | 0 | 96 |

heraf i aldersgruppen: |

15-24 | 2 | 15 | 34 | 91 | 142 |

25-54 | 236 | 553 | 3 149 | 787 | 4 725 |

55-64 | 29 | 60 | 121 | 37 | 247 |

65+ | 0 | 0 | 0 | 0 | 0 |

heraf med et langvarigt helbredsproblem eller handicap: | 4 | 49 | Ingen oplysninger | 50 | 103 |

5. Komplementaritet med andre foranstaltninger finansieret af strukturfondene, navnlig Socialfonden

Globaliseringsfonden yder kun støtte til aktive arbejdsmarkedsforanstaltninger og kan i lighed med Socialfonden ikke bidrage til passive socialbeskyttelsesforanstaltninger. Hvor strukturfondene bidrager til iværksættelse af flerårige programmer til støtte for strategiske langsigtede mål – navnlig foregribelse og håndtering af forandringer og omstruktureringer gennem aktiviteter såsom livslang læring – intervenerer Globaliseringsfonden derimod som reaktion på en specifik omfattende krise. Globaliseringsfondsforanstaltningerne minder således om Socialfondens foranstaltninger, men støtten tildeles i forbindelse med en enkeltstående konkret begivenhed som et tidsbegrænset, individuelt beløb, der tager direkte sigte på at hjælpe arbejdstagere, der er ramt af handelsrelaterede afskedigelser. Medlemsstaterne kan iværksætte globaliseringsfondsforanstaltninger, så snart de er blevet gjort bekendt med, at der har fundet masseafskedigelser sted, uden at være nødt til at ændre et eksisterende socialfondsprogram af den grund.

Medlemsstaterne opfordres dog til i løbet af gennemførelsesperioden for globaliseringsfondsstøtten (12 måneder fra ansøgningsdatoen) at vurdere de langsigtede behov, der følger af afskedigelserne, og ændre socialfondsprogrammerne som nødvendigt.

Alle ansøgere skal, når de ansøger om støtte fra Globaliseringsfonden, redegøre for, hvorledes de påtænker at sikre komplementaritet mellem globaliseringsfonds- og strukturfondsforanstaltningerne.

6. Opnåede resultater

2007 er Globaliseringsfondens første år som operationel. Den vigtigste kilde til oplysninger om fondens resultater vil være de rapporter, som medlemsstaterne forelægger efter udløbet af den frist, der gælder for anvendelsen af støtten, hvilket vil sige 12 måneder fra den dag, ansøgningen blev indgivet. Medlemsstaterne skal indgive deres endelige rapporter senest seks måneder efter udløbet af støttens anvendelsesperiode. Ingen af de endelige rapporter vedrørende støtte tildelt i 2007 skulle indgives i løbet af 2007, og Kommissionen har derfor ingen detaljerede oplysninger om de opnåede resultater.

Tabel 5: Oversigt over frister for indgivelse af rapport vedrørende støtte tildelt i 2007

2 | 23/3/2007 | Frankrig | 23/10/2007 | 22/3/2008 | 22/9/2008 |

3 | 27/6/2007 | Tyskland | 18/12/2007 | 26/6/2008 | 26/12/2008 |

4 | 18/7/2007 | Finland | 18/12/2007 | 17/7/2008 | 17/1/2009 |

Kommissionen foretager den endelige regnskabsopgørelse vedrørende den økonomiske støtte senest seks måneder efter, at den har modtaget alle de krævede oplysninger i den endelige rapport.

7. Tekniske støtteaktiviteter, som varetages af Kommissionen

Information og pr

I henhold til artikel 9 i forordning (EF) nr. 1927/2006 skal Kommissionen oprette:

"en hjemmeside tilgængelig på alle fællesskabssprog med oplysning om Globaliseringsfonden, vejledning med hensyn til indgivelse af ansøgninger, og ajourførte oplysninger om godkendte og afviste ansøgninger, der fremhæver budgetmyndighedens rolle."

Websted

Webstedet http://ec.europa.eu/egf har været operationelt siden marts 2007. På webstedet kan man finde svar på ofte stillede spørgsmål om Globaliseringsfonden, nyheder, vigtige dokumenter, ansøgninger, et referencebibliotek med diverse relevante oplysninger og links og en liste over Globaliseringsfondens kontaktpersoner i medlemsstaterne. Webstedet er regelmæssigt blevet opdateret, og dokumenter på forskellige sprog er blevet tilføjet, efterhånden som de er blevet offentliggjort.

Video om Globaliseringsfonden

I 2007 udsendte Kommissionen en video om Globaliseringsfonden til brug for medierne og andre interesserede. Den ni minutter lange video giver bl.a. et indblik i de aktiviteter, fonden har finansieret i Frankrig og Finland.

http://ec.europa.eu/avservices/video/video_prod_en.cfm?type=detail&prodid=4097

Pjece

I 2007 offentliggjorde Kommissionen en informationspjece om Globaliseringsfonden på 22 sprog (alle de officielle EU-sprog undtagen irsk). Denne pjece findes i et begrænset oplag på papir, men er gratis tilgængelig på Kommissionens websted for Globaliseringsfonden:

http://ec.europa.eu/employment_social/egf/docs/egf_leaflet_da.pdf

Revision og kontrol

Kommissionen foretog ingen revision eller kontrol specifikt af Globaliseringsfonden i 2007.

Evaluering

Forordningen om Globaliseringsfonden foreskriver ingen evaluering af fonden før den 31. december 2011. Kommissionen har allerede taget skridt til at sikre, at medlemsstaterne indsamler de nødvendige oplysninger fra den dag, Globaliseringsfonden blev operationel.

Møder med de nationale myndigheder

I begyndelsen af 2007 oprettede Kommissionen et netværk af kontaktpersoner i medlemsstaterne, som skulle bistå medlemsstaterne med at forberede sig til at modtage potentielle ansøgninger og med at gennemføre fondens interventioner. Netværket er formelt registreret som Ekspertgruppen af Kontaktpersoner for Den Europæiske Fond for Tilpasning til Globaliseringen, også blot kaldet Globaliseringsfondens kontaktpersoner (kode E02100).

Kommissionen opdaterer regelmæssigt gruppens medlemmer og opfordrer dem til at mødes for at udveksle erfaringer op oplysninger. Gruppens medlemmer er embedsmænd i medlemsstaternes ministerier, som enten har eller forventes at få ansvar for at ansøge om midler fra Globaliseringsfonden eller at gennemføre fondens interventioner.

Der blev holdt to møder i gruppen i 2007, hhv. den 1. marts og den 9. oktober.

8. Finansiel rapport

Tildelte midler

I henhold til den interinstitutionelle aftale af 17. maj 2006 kan Globaliseringsfonden ikke overstige et årligt beløb på 500 mio. EUR (2006-priser), som kan hentes fra enhver eksisterende margen under det samlede udgiftsloft for det foregående år og/eller fra annullerede forpligtelsesbevillinger fra de to foregående år, eksklusive forpligtelsesbevillinger i relation til udgiftsområde 1B i den finansielle ramme. Desuden bestemmes det i artikel 12, stk. 6, at mindst en fjerdedel af Globaliseringsfondens samlede årlige midler skal være til rådighed den 1. september hvert år for at sikre, at der er dækning for de behov, der måtte opstå frem til årets udgang.

I 2007 godkendte budgetmyndigheden fire tildelinger fra Globaliseringsfonden (se tabel 2).

De af budgetmyndigheden godkendte tildelinger udgjorde 3,72 % af det maksimale årlige beløb. Der blev i intet tilfælde tildelt støtte før den 1. september 2007, hvilket vil sige, at det fulde beløb var til rådighed for at sikre dækning af de behov, der måtte opstå frem til årets udgang.

Refusioner

Ingen refusioner i 2007.

Udgifter til teknisk bistand

Der blev ikke afholdt udgifter i 2007 i henhold til bestemmelserne om teknisk bistand i artikel 8 i forordning (EF) nr. 1927/2006, da den relevante budgetpost endnu ikke var oprettet.

Uregelmæssigheder anmeldt i 2007

Kommissionen modtog ingen anmeldelser om uregelmæssigheder i henhold til Kommissionens forordning (EF) nr. 1681/94[6] i 2007, for så vidt angår Globaliseringsfonden.

Afslutning af behandling af sager om uregelmæssigheder i 2007

Eftersom 2007 var det første år, Globaliseringsfonden var operationel, var der ingen sager om uregelmæssigheder fra foregående år at afslutte.

9. Afvikling af den økonomiske støtte

Ingen af de tildelinger, der er blevet bevilget siden Globaliseringsfonden blev operationel, er blevet afviklet. Ifølge forordningen om oprettelse af Globaliseringsfonden har medlemsstaterne en periode på 12 måneder fra ansøgningsdatoen til at anvende støtten, hvorefter de har seks måneder til at forelægge en rapport om gennemførelsen af den økonomiske støtte. Først når Kommissionen har modtaget denne rapport, kan den gå i gang med at afvikle støtten. Den første tildeling, budgetmyndigheden bevilgede, tilfaldt ansøgning EGF/2007/001 indgivet den 9. marts af Frankrig. Den dækkede udgifter afholdt indtil den 8. marts 2008, hvorefter Frankrig har til den 8. september 2008 til at forelægge den endelige rapport.

[1] Rapport i henhold til artikel 16 i forordning (EF) nr. 1927/2006 (EUT L 406 af 30.12.2006, s. 1. Berigtiget i EUT L 48 af 22.2.2008, s. 82).

[2] KOM(2008) 412 af 2.7.2008.

[3] Den interinstitutionelle aftale mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (2006/C 139/01), EUT C 139 af 14.6.2006, s. 1. Ændret ved Europa-Parlamentets og Rådets afgørelse af 18. december 2007 om ændring af den interinstitutionelle aftale af 17. maj 2006 om budgetdisciplin og forsvarlig økonomisk forvaltning for så vidt angår den flerårige finansielle ramme (2008/29/EF), EUT L 6 af 10.1.2008, s. 7.

[4] Bl.a.: definitionen af afskedigelser (artikel 1 i globaliseringsfondsforordningen), tydeliggørelse af fortolkningen af kriterier såsom "en betydelig stigning" eller "et hurtigt tab" (artikel 2), definitionen af "små arbejdsmarkeder" og "særlige omstændigheder" (artikel 2) og den præcise betydning af "anvender støtten" (artikel 13, stk. 2).

[5] Rapporten "l’Europe dans la mondialisation", som blev forelagt for den franske økonomi-, industri- og beskæftigelsesminister og den franske arbejds-, social-, familie- og solidaritetsminister og offentliggjort den 15. april 2008, nævner en sådan mulighed.

[6] Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område, EFT L 178 af 12.7.1994, s. 43.